Raivostunutta kissaa paennut asukas jäi vessaan loukkuun.

Raivostuneen Meme-kissan taltuttamiseksi tarvittiin palokunnan apua. POHJOIS-KARJALAN PELASTUSLAITOS

Joensuussa pelastuslaitosta odotti erikoinen tehtävä. Asukas oli paennut vessaan hurjistunutta kissaa.

Pelastuslaitokselta kerrotaan, että asukas oli mennyt suihkuun ja pois tullessaan vessasta kissa oli yrittänyt hyökätä päälle, purra ja raapia.

Asukas jäi vessaan loukkuun.

Hän oli saanut vessanikkunan kautta puhelimen naapurilta ja soitti hätänumeroon.

Palokunta saapui kohteeseen ja soitti paikalle talohuollon, joka aukaisi asunnon oven. Kissa oli raivoissaan, sähisi ja juoksi parvekkeelle karkuun. Kissa piiloutui parvekkeella olleen sohvan sisään. Palomiehet irrottivat sohvan pohjan ja saivat kissan kuljetuslaatikkoon.

Omistaja toimitti kissan eläinlääkäriin tutkittavaksi.